
¿Sólo queda VOX? – A spanyol radikális jobboldal megerősödése

A radikális jobboldali pártok iránti érdeklődés az utóbbi években, évtizedekben jelentősen megnőtt a politikatudomány szakirodalmában. Köszönhetően annak, hogy az európai országokban – néhány kivételtől eltekintve – az említett pártok állandó és meghatározó szereplőivé váltak a pártversenynek számtalan könyv és tanulmány foglalkozott a témával. Spanyolország sokáig azon kevés kivétel közé tartozott, ahol nem jött létre releváns radikális jobboldali párt. A helyzet azonban nagymértékben megváltozott, hiszen a VOX igen rövid idő alatt képes volt a teljes ismeretlenségből az ország harmadik legerősebb pártjává válni.
Dolgozatom célja megválaszolni azt a kérdést, hogy milyen tényezőkkel magyarázható a VOX megerősödése. A szakirodalmi áttekintő, valamint a spanyol jobboldali radikalizmus történetének bemutatását követően rátérek a keresleti és kínálati oldal sajátosságainak ismertetésére. Illeszkedve a pártcsalád kutatása során alkalmazott módszertanhoz keresleti oldalon a párt szavazóira fogok összpontosítani, bemutatva társadalmi, demográfiai jellemzőiket és sajátos attitűdjeiket. Kínálati oldalról pedig a VOX által közvetített legfontosabb üzeneteken, a párt felépítésén, a média hatásain, illetve a pártrendszer többi szereplőjének magatartásán lesz a hangsúly. Eredményeim azt mutatják, hogy a VOX szavazói nem térnek el a szakirodalom eddigi megállapításaitól. Ezen felül kiderült, hogy a stabil pártrendszer felbomlása, a Néppárt centrumba történő elmozdulása, valamint a katalán válság kapcsán növekvő polarizáció elősegítette a VOX megerősödését. Az általuk felvetett témák és törekvések befogadóra találtak a spanyol választók körében, vagyis a keresleti és kínálati oldal összekapcsolódott, amely a VOX kimagasló eredményeihez vezetett.



